પાઠ 17
દાનિયેલ ઈશ્વરને પ્રાર્થના કરે છે
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 5: ઈશ્વર માટે કસોટીમાં

પાઠની રજૂઆત
શરૂઆત
વર્ગમાં ટોર્ચ લઈ જાઓ અને બાળકોને બતાવો કે તે કેવી રીતે કામ કરે છે. બલ્બ અને બેટરી વચ્ચે જોડાણ હોય ત્યારે વિદ્યુત પ્રવાહનો પુરવઠો મળે છે જે બલ્બને પ્રકાશિત કરે છે. બલ્બ શક્તિના સ્રોત સાથે જોડાયેલો હોવો જોઈએ, નહિ તો પ્રકાશ નહિ થાય.
પાઠના મુખ્ય મુદ્દાઓ
	1.બાબિલમાં દાર્યાવેશ નામનો નવો રાજા રાજ કરતો હતો. દાનિયેલ તેની સેવામાં પણ ઉત્તમ અને કાર્યક્ષમ વહીવટકર્તા હતો. ઈશ્વરે દાનિયેલને આ ભેટ આપી હતી અને તે જાણતો હતો કે તેણે ઈશ્વર સાથે નજીકનો સંપર્ક રાખવાની જરૂર છે. તે દિવસમાં ત્રણ વાર પ્રાર્થનામાં ઈશ્વર સાથે જે સમય ગાળતો તે તેના માટે ખૂબ મહત્ત્વનો હતો. તેણે પોતાના શક્તિના સ્રોત સાથે જોડાયેલા રહેવું જરૂરી હતું! પણ કેટલાક લોકો દાનિયેલના હોદ્દાની ઈર્ષ્યા કરતા હતા. તે ગુલામ હોવા છતાં તેની પાસે વડા પ્રધાનની જવાબદારીઓ અને સત્તા હતી (દાનિ. 6:1-5).
	2.વર્ણન કરો કે તે ઈર્ષ્યાળુ લોકો રાજા દાર્યાવેશ પાસે કેવી રીતે ગયા અને તેની પાસે એવો હુકમ કઢાવ્યો કે 30 દિવસ સુધી કોઈએ તેના સિવાય બીજા કોઈ દેવ કે માણસને પ્રાર્થના ન કરવી. આ વિનંતી ફક્ત દાનિયેલ વિરુદ્ધ કામ કરવાનું જ નહિ, પણ રાજા દાર્યાવેશની ખુશામત કરવાનું પણ કાવતરું હતું (6:6-9).
	3.દાનિયેલે રાજાના નવા કાયદા અને જે કોઈ તોડે તેના માટેની ભયંકર સજા વિશે સાંભળ્યું. છતાં, તેણે હંમેશાંની જેમ જ પ્રાર્થના કરી (6:10).
	4.દાનિયેલના દુશ્મનોએ તેને પ્રાર્થના કરતાં જોયો અને રાજાને જણાવ્યું. ચિત્ર 17 બતાવો. તેમણે દાર્યાવેશને તેના નવા કાયદાની યાદ અપાવી, જે બદલી શકાય નહિ (6:11-13).
	5.રાજા ખૂબ વ્યથિત થયો અને વિચારવાનો પ્રયત્ન કર્યો કે દાનિયેલને સિંહોની બોડમાં ફેંકાતો કેવી રીતે અટકાવવો. તેને કોઈ રસ્તો મળ્યો નહિ (6:14-16).
વાર્તા પ્રત્યે આપણો પ્રતિભાવ
દાનિયેલ જાણતો હતો કે તેણે ઈશ્વર સાથે સંપર્કમાં રહેવું જરૂરી છે. તે તેના જીવનની સૌથી મહત્ત્વની બાબત હતી. તે ભયંકર સજાની ધમકી કરતાં પણ વધુ મહત્ત્વની હતી.
જો આપણે એક દિવસ ભોજન વગર રહીએ તો આપણને ભૂખ અને અસ્વસ્થતા લાગે છે. જો આપણે એક અઠવાડિયાથી વધુ ભોજન વગર રહીએ તો આપણું શરીર નબળું પડવા લાગે અને આપણે બીમાર થઈએ. પ્રાર્થના આત્મિક ખોરાક જેવી છે. આપણે તેના વગર રહી શકતા નથી.
ઈશ્વરની સેવા અને પ્રસન્નતા કરવા માગતા ખ્રિસ્તીઓ તરીકે, આપણે હંમેશાં તેમની સાથે સંપર્કમાં રહેવું જોઈએ – જેમ સૈનિક પોતાના ઉપરી સાથે અને વીજળીનો બલ્બ પોતાના શક્તિના સ્રોત સાથે રહે છે.
મુખપાઠ કલમ દૃઢ કરાવો

